เก็บตกการเงิน
นายวรวิทย์ ชัยลิมปมนตรี กรรมการผู้จัดการ ธนาคารอาคารสงเคราะห์ (ธอส.) เปิดเผยว่า ธอส.
9 พ.ย. 2555

ธอส.ปัดฝุ่นสินเชื่อบ้านหลังแรกบุกภาคเหนือ
นายวรวิทย์ ชัยลิมปมนตรี กรรมการผู้จัดการ ธนาคารอาคารสงเคราะห์ (ธอส.) เปิดเผยว่า ธอส. เตรียมเปิดตัวโครงการบ้านหลังแรก ดอกเบี้ย 0% นาน 3 ปี ราคาที่อยู่อาศัยไม่เกิน 1 ล้านบาท ในงานมหกรรมการเงินเชียงใหม่ ครั้งที่ 7 (Money Expo Chiangmai 2012) ระหว่างวันที่ 9–11 พ.ย. 2555 ณ เชียงใหม่ฮอลล์ ศูนย์การค้าเซ็นทรัลพลาซ่า เชียงใหม่ แอร์พอร์ต และสำหรับลูกค้าทั่วไปสามารถยื่นขอสินเชื่อบ้านหลังแรกได้ถึง 29 มี.ค. 2556 นี้
นอกจากนี้ยังมีโครงการสินเชื่อบ้านดอกเบี้ย 0% ต่อปี นาน 9 เดือน เดือนที่ 10-24 อัตราดอกเบี้ยเท่ากับ MRR–2% ต่อปี ปีที่ 3 จนถึงตลอดอายุสัญญา สำหรับลูกค้าที่จองสิทธิ์สินเชื่อบ้านในงานฯ ยื่นคำขอกู้ภายในวันที่ 30 พ.ย. 2555 และทำนิติกรรมภายในวันที่ 28 ธ.ค. 2555 นี้เท่านั้น
พร้อมกันนี้ธนาคารยังออกโครงการเงินฝากประจำ 4 เดือน รับดอกเบี้ย 3% ต่อปี และได้นำสินทรัพย์รอการขาย (NPA) คุณภาพพื้นที่ภาคเหนือ 105 รายการ เสนอส่วนลดสูงสุด 30% พร้อมเงื่อนไขสุดพิเศษผ่อนดาวน์ ดอกเบี้ย 0% นาน 12 เดือน
ดีเอสไอช่วยลูกหนี้นอกระบบ 
พ.ต.ท.วิชัย สุวรรณประเสริฐ ผู้เชี่ยวชาญเฉพาะด้านคดีพิเศษ กรมสอบสวนคดีพิเศษ ในฐานะเลขานุการศูนย์ช่วยเหลือลูกหนี้และประชาชนที่ไม่ได้รับความเป็นธรรม (ศนธ.) กระทรวงยุติธรรม กล่าวว่า ศูนย์ช่วยเหลือลูกหนี้ฯ พยายามยุติปัญหาอย่างยั่งยืน ทำให้ลูกหนี้รู้พื้นฐานสิทธิทางกฎหมาย โดยจัดเวทีให้ความรู้ด้านกฎหมายและรับเรื่องร้องเรียน และได้เชิญสมาคมทนายความเข้าร่วมกิจกรรมด้วย รวมทั้งได้เชิญสถาบันการเงินไปร่วมให้ความรู้ และทำให้เขารู้จักพัฒนาคุณภาพชีวิต การบริหารจัดการให้ปลอดหนี้
อย่างไรก็ตาม หากประชาชนหลวมตัวเป็นลูกหนี้นอกระบบแล้วเกิดปัญหาไม่ได้รับความเป็นธรรมสามารถร้องทุกข์ได้ที่โทรศัพท์ 02-141-5440 และนับตั้งแต่วันที่ 12 พ.ย. เป็นต้นไป ติดต่อ ศนธ.ยธ. โทร.02-575-3344,02-575-3355 หรืออีเมล์ [email protected]